送游教授
作者：鄧肅
朝代：宋

paragraphs: 世事齪齪饑寒語，恩怨嘈然相爾汝。
蠅營狗苟端可憐，不見秋風黄鵠舉。
君看三山夜降神，鍾成人傑超不羣。
堂堂勁氣薄霄漢，藐視四海豈無人。
簞瓢陋巷誰知己，自足一樽釣秋水。
誰使文星射紫微，天書遂敕川龍起。
笑來南國開絳帳，議論清明森萬象。
已令爐錘無頑金，九萬却摶羊角上。
飄飄歸興凌秋空，莫恨丁寬易已東。
天生若人不私子，當令四海遍春風。